“Turbay” konlarini oʻzlashtirish uchun qazib olish va qayta ishlash quvvatlarini kengaytirish” investitsiya loyihasining texnik-iqtisodiy asoslanishini tasdiqlash toʻgʻrisida
(resolution, 2021-06-19)

Oʻzbekiston Respublikasi Prezidentining 2020-yil 28-dekabrdagi “Oʻzbekiston Respublikasining 2021 — 2023-yillarga moʻljallangan Investitsiya dasturini amalga oshirish chora-tadbirlari toʻgʻrisida” PQ-4937-son qaroriga muvofiq hamda “Navoiy KMK” aksiyadorlik jamiyatining qazib olish va qayta ishlash quvvatlarini oshirish hisobiga qimmatbaho metallar ishlab chiqarishning barqaror oʻsishini taʼminlash maqsadida Vazirlar Mahkamasi qaror qiladi: 1. “Navoiy kon-metallurgiya kombinati” aksiyadorlik jamiyati tomonidan amalga oshirilayotgan “Turbay” konlarini oʻzlashtirish uchun qazib olish va qayta ishlash quvvatlarini kengaytirish” investitsiya loyihasi (keyingi oʻrinlarda — investitsiya loyihasi) doirasida: a) umumiy qiymati 132 425,4 ming AQSh dollariga teng investitsiya loyihasining texnik-iqtisodiy asoslanishi ishlab chiqilib, Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUKda belgilangan tartibda ekspertizadan oʻtkazilganligi; b) obyektlarni 2023-yilda foydalanishga topshirish orqali 2024-yildan boshlab “Turbay” va “Oltin maʼdanli 2-zona” konlaridan yiliga tarkibida oltin boʻlgan 2,0 mln tonna hajmdagi maʼdanlarni qazib olish yoʻlga qoʻyilishi va loyiha quvvatiga yetkazilishi; v) “Zarqatlam”, “Barxanli” va “Sardor” konlarini oʻzlashtirish ishlari 2030-yildan boshlab, bosqichma-bosqich, amalga oshirilishi; g) investitsiya loyihasi texnik-iqtisodiy asoslanishining ishlab chiqilishi va ekspertizadan oʻtkazilishi natijasida: “Navoiy kon-metallurgiya kombinati” aksiyadorlik jamiyatining 14 671,0 ming AQSh dollariga teng miqdordagi oʻz mablagʻlari; xorijiy banklarning 117 754,4 ming AQSh dollari miqdoridagi kreditlari hisobidan mablagʻlarga boʻlgan ehtiyoj aniqlanganligi maʼlumot uchun qabul qilinsin. 2. Belgilansinki: “Navoiy kon-metallurgiya kombinati” aksiyadorlik jamiyati qarz oluvchi va investitsiya loyihasining amalga oshirilishi, xorijiy banklarning kreditlaridan maqsadli hamda samarali foydalanish uchun masʼul ijro etuvchi organ hisoblanadi; jalb etiladigan kreditlarni qoplash va unga xizmat koʻrsatish bilan bogʻliq xarajatlar “Navoiy kon-metallurgiya kombinati” aksiyadorlik jamiyatining oʻz mablagʻlari hisobidan amalga oshiriladi. 3. Quyidagilar: “Turbay” konlarini oʻzlashtirish uchun qazib olish va qayta ishlash quvvatlarini kengaytirish” investitsiya loyihasi texnik-iqtisodiy asoslanishining asosiy texnik-iqtisodiy koʻrsatkichlari 1-ilovaga muvofiq; “Turbay” konlarini oʻzlashtirish uchun qazib olish va qayta ishlash quvvatlarini kengaytirish” investitsiya loyihasi doirasida xorijiy banklar kreditlarini qaytarish reja-jadvali 2-ilovaga muvofiq tasdiqlansin. 4. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasining Geologiya, energetika, sanoat va uning bazaviy tarmoqlarini rivojlantirish masalalari departamentiga va “Navoiy kon-metallurgiya kombinati” aksiyadorlik jamiyatining boshqaruv raisi — bosh direktori Q.S. Sanaqulov zimmasiga yuklansin.